En sis passos a nivell de la xarxa ferroviària basca s'instal·larà un sistema de visió artificial a fi de millorar la seguretat de trens, vehicles i vianants.
L'ens públic ferroviari Euskal Trenbide Sarea – Red Ferroviaria Vasca (ETS-RFV) va anunciar la instal·lació, en sis passos a nivell de la seva xarxa, de sistemes de visió artificial per a la millora de la seguretat del trànsit viari i ferroviari.
Existeixen a l'actualitat al País Basc prop de 250 passos a nivell, dues terceres parts dels quals pertanyen a la infraestructura d'ETS-RFV (operador Euskotren), i la resta a la d'Adif (operadors Renfe i Feve).
Ampliant l'escala, atès que prop del 30% de les morts que causa el ferrocarril a Europa són per accidents en passos a nivell, sembla que cal fer un esforç per millorar-ne la seguretat
Els passos a nivell on ETS-RFV instal·larà el nou sistema de visió artificial es troben a Amorebieta (n'hi ha dos), Asua-Erandio, Berriz, Muxika i Gernika (tots ells a la província de Biscaia, i tots ells dotats de barreres).
Aquesta nova tecnologia de control i seguretat, anomenada Begicrossing©, és un producte de l'empresa basca Visual Line – Begirale, que es va constituir cap a final de 2013 amb el suport de la Diputació Foral de Biscaia, per tal d'oferir solucions i productes innovadors basats en les tecnologies de visió artificial en diversos àmbits de l'activitat humana, especialment en el seguiment i la vigilància d'instal·lacions industrials, infraestructures ferroviàries o elements més concrets, com ara escales mecàniques: aquests són de moment els nínxols de mercat de la companyia.
Begicrossing©, precisament, és el primer producte que l'empresa ha llançat al mercat, i, a parer dels responsables de la firma, el seu potencial és molt gran, atès l'elevat nombre de passos a nivell existents al món.
Begicrossing© contribueix a la millora de la seguretat dels passos a nivell mitjançant la detecció precoç de situacions que poden originar riscos, danys o sinistres.
Aquesta detecció precoç es basa en tecnologies d'anàlisi automàtica de continguts de vídeo capaces d'identificar a l'indret obstruccions (persones o objectes detinguts a la zona de pas dels trens, posem per cas) o anomalies operatives (com ara el pas de trens amb les barreres pujades, o barreres abaixades quan no hi ha cap tren proper).
La prova pilot de Begicrossing© va ser duta a terme per la companyia en un pas a nivell de Basauri (Biscaia) situat a les línies fèrries de Bilbao a Sant Sebastià i de Bilbao a Bermeo, gestionades per ETS-RFV i amb Euskotren com a operador.
Tot just en els quatre mesos de durada de la prova, de maig a agost de 2015, el sistema va ser capaç d'enregistrar quaranta mil esdeveniments i 506 alarmes, de les quals 409 van ser avisos, 87 alarmes greus i 10 alarmes crítiques (totes aquestes consistents en vehicles aturats a la via amb les barreres abaixades).
Segons els responsables de Begirale, el sistema va detectar tots els esdeveniments que van tenir lloc a l'indret durant el període de prova, i el bon funcionament de Begicrossing© va ser corroborat per la mateixa ETS-RFV: cal assenyalar de fet que la instal·lació de Basauri tornarà a ser operativa i se sumarà a les altres sis on l'entitat pública ha anunciat que implantarà el sistema.
Els responsables de Begirale també diuen haver dut a terme proves de Begicrossing© per a Adif a la localitat val·lisoletana d'Olmedo.
Aquesta tecnologia es basa en el programari Begicontrol©, de la mateixa empresa, que serveix per a la monitorització remota i en temps real d'esdeveniments i alarmes, que pot valorar les situacions anòmales, interpretar-les i enviar-ne avís al centre de control, juntament amb el vídeo de la situació concreta, per tal que l'operador o el personal de seguretat actuïn per evitar l'eventualitat d'un sinistre.
Cal assenyalar en aquest sentit que aquest sistema de visió artificial no està concebut per evitar accidents per si sol, sinó com a element auxiliar que faci les infraestructures de seguretat existents més fiables.
També contribueix a generar una base informativa de dades que permeti a la llarga millorar els protocols de seguretat.
Begicrossing© no requereix la instal·lació de càmeres addicionals a les que ja puguin existir al lloc, sinó que més aviat el que pretén fer és dotar d'intel·ligència la infraestructura de videovigilància que ja hi pugui haver al pas a nivell.
Per saber-ne més: Euskal Trenbide Sarea - Red Ferroviaria Vasca (ETS-RFV), Begirale, Begicrossing© [vídeo]
Accidents, Seguretat viària, Instal·lacions ferroviàries, Sistemes d'explotació, Observació i mesura territorial